Det har længe været diskuteret, hvor meget Danmark skulle teste for coronavirus, og hvorfor man ikke testede flere personer, ligesom man så andre lande gøre.

Og nu erkender Sundhedsstyrelsens direktør, Søren Brostrøm, at man i starten af februar burde have skiftet strategi og testet meget bredere, som det var Verdenssundhedsorganisationen, WHO's, anbefaling.

Det siger han på et pressemøde.

- Vi skulle i første eller anden uge af februar have testet meget bredere.

Han erkender, at der er blevet lavet fejl.

- Vi har talt om, hvad vi har gjort siden 15. januar. Det er fagfolk, der kigger tilbage i bagklogskabens ulideligt klare lys. Og den viden, vi har i dag, svarer ikke til den, vi havde i januar og februar.

Han siger, at man fra starten håndterede sygdommen, ligesom man gjorde det med eksempelvis Sars, og det viste sig at være forkert.

- Set i bakspejlet skulle vi have gjort det på en anden måde. For erfaringen er, at vi hele tiden kom for sent. Den liste, vi kørte efter med risikoområder og -lande, var, som om vi altid kom for sent.

De danske sundhedsmyndigheder har blandt andet fået kritik for at lade fly lande i Danmark uden at teste folk ombord. Det skete, selvom danske turister på flyene advarede om, at de var på vej hjem fra områder, hvor der var coronasmitte.

WHO anbefalede tidligt, at landene testede bredt, men de danske myndigheder opbyggede imidlertid ikke kapacitet til at teste, erkender Søren Brostrøm.

- Testkapaciteten har ikke været i orden. Vi er kommet for sent i forhold til at opbygge vores testkapacitet, og vi har været for dårlige til at kommunikere, hvad målet har været.

'De fleste lande har gjort det samme'

Han påpeger, at de fleste lande med enkelte undtagelser, som Japan og Sydkorea, har gjort det samme. Og det er derfor ikke en fejl, som kun Danmark har begået.